Meer as 100 Gautengse skole beskadig, besteelArgieffoto (Foto: Verskaf) ŉ Totaal van 105 inbrake en voorvalle van vandalisme is sedert die begin van die jaar by Gautengse skole aangemeld. Faith Mazibuko, die Gautengse LUR vir gemeenskapsveiligheid, het in antwoord op skriftelike vrae van die DA gesê Orlando High School in Soweto, Sebokeng Community Learning Centre in Sebokeng, WF Nkomo Secondary School in Atteridgeville, Mthombo Primary School in Mamelodi en Tshepisong Primary School in Kagiso het die afgelope twee maande sake van diefstal by die polisie aanhangig gemaak. Talle skole het ook onder vandale deurgeloop. Volgens Mazibuko is slegs ses verdagtes in verband met dié voorvalle in hegtenis geneem. Van die verdagtes is herhaaldelike oortreders wat reeds tereg staan op verskeie ander aanklagte. Die DA sê hy glo daar is meer inbrake en voorvalle van vandalisme in die provinsie as die 105 wat aangemeld is. Khume Ramulifho, die DA se skadu-LUR vir onderwys, sê na afloop van hierdie voorvalle is dit duidelik dat die Gautengse onderwysdepartement nie oor ŉ doeltreffende strategie vir skoolveiligheid beskik nie en ook misluk het om dié voorvalle te voorkom. “Dit is kommerwekkend dat skole só deur misdadigers geteiken word. Die Gautengse onderwysdepartement verloor miljoene rande weens diefstal, inbrake en vandalisme, maar hulle doen ook nie iets om hul bates beter te beveilig nie,” sê Ramulifho. “Die polisie moet skoolveiligheid prioritiseer en sigbaarheid van die polisie opskerp.” Ramulifho sê daar is boonop ŉ behoefte onder lede van gemeenskappe om eienaarskap van skole te neem. ŉ Goeie verhouding moet tussen dié lede en wetstoepassingsagentskappe gevestig word ten einde skole se veiligheid se prioritiseer. Die DA doen ŉ beroep op die polisie om toe te sien dat alle sake wat aangemeld word, ondersoek word en die skuldiges in hegtenis geneem word.